የአማራ ክልል የኮሮና ቫይረስ መቆጣጠርና መከላከል ግብረ ኃይል 83 ሚሊዮን ብር የሚገመት የጥሬ ገንዘብና የዓይነት ድጋፍ ማግኘቱን አስታወቀ።
ባሕር ዳር፡ ሚያዝያ 07/2012 ዓ.ም (አብመድ) የአማራ ክልል የኮሮና ቫይረስ መቆጣጠርና መከላከል ግብረ ኃይል የሀብት አሰባሰብ ዘርፍ ሰብሳቢ እና የክልሉ ገንዘብና ኢኮኖሚ ትብብር ቢሮ ኃላፊ ጥላሁን መሐሪ (ዶክተር) ዛሬ በሰጡት መግለጫ የኮሮና ቫይረስ መቆጣጠርና መከላከል ግብር ኃይል በጥሬ ገንዘብ እና በዓይነት ድጋፍ እየሰበሰበ መሆኑን ገልጸዋል።በክልሉ ከሁሉም ዞኖች፣ ሜትሮፖሊታን ከተሞች፣ ከክልሉ ውጭና ከሀገር ውጭ ከግለሰቦች፣ ከተቋማትና ከግብረ ሰናይ ድርጅቶች የተለያዩ ድጋፎችን ለኮሮና ቫይረስ ወረርሽኝ መከላከል ተግባር እየተቀበሉ መሆኑን ዶክተር ጥላሁን ተናግረዋል።‘‘እስከ ዛሬ በጥሬ ገንዘብ 42 ሚሊዮን ብር ቦዞኖችና በሥራው በሚገኙ ወረዳዎችና ከተማ አስተዳደሮች መሰብሰብ ችሏል፤ በዓይነት ደግሞ 34 ነጥብ 1 ሚሊዮን ብር የሚገመት ሀብት ድጋፍ ተደርጓል፤ በተከፈቱ 16 የባንክ ሒሳብ ቁጥሮች ደግሞ 7 ነጥብ 1 ሚሊዮን ብር ገቢ ተደርጓል’’ ብለዋል ዶክተር ጥላሁን ተናግረዋል።የክልሉ መንግሥት ቀደም ብሎ ለኮሮና ቫይረስ የመከላከል ተግባር 150 ሚሊዮን ብር በጀት ለሁሉም ዞኖች ድጋፍ አድርጎ እየሠራ እንደነበር ያመለከቱት ዶክተር ‘‘ጥላሁን አሁን የተሰበሰበው ጥሬ ገንዘብና የዓይነት ድጋፍ ለዞኖችና ብሔረሰብ አስተዳደሮችም ተገምግሞ ይሰጣል’’ ብለዋል።ለሁሉም የድጋፍ ዓይነቶች ደረሰኞች እየተሰጡ ነው፤ ኀብረተሰቡ አሁንም ቫይረሱን ለመከላከል በሚደረገው ርብርብ ድጋፉን አጠናክሮ ማስቀጠል እንደሚገባ አሳስበዋል።ዘጋቢ፦ ግርማ ተጫነ